**Σύντομο βιογραφικό**

Ο Δρ. Γιάννης Ασσαέλ είναι Staff Research Scientist στην Google DeepMind στον κλάδο της Τεχνητής Νοημοσύνης και έχει διακριθεί στους “MIT Innovators Under 35” και στους “Forbes’ 30 Under 30” εξέχοντες επιστήμονες της Ευρώπης. Από το 2023, κατέχει τη θέση του Εθνικού Εκπροσώπου στο Global Partnership on Artificial Intelligence υπό την αιγίδα του ΟΟΣΑ, και είναι Ειδικός Σύμβουλος σε θέματα Τεχνητής Νοημοσύνης στο Υπουργείο Ψηφιακής Διακυβέρνησης. Το 2013, αποφοίτησε από το τμήμα Εφαρμοσμένης Πληροφορικής του Πανεπιστημίου Μακεδονίας. Με πλήρεις υποτροφίες συνέχισε τις σπουδές του για MSc στην Επιστήμη των Υπολογιστών στο Πανεπιστήμιο της Οξφόρδης, όπου διακρίθηκε με την καλύτερη επίδοση στο έτος του, και για MRes στην Τεχνητή Νοημοσύνη στο Imperial College London. Το 2016, επέστρεψε στο University of Oxford για την εκπόνηση διδακτορικής διατριβής στον κλάδο των Νευρωνικών Δικτύων και της Τεχνητής Νοημοσύνης με πλήρη υποτροφία της Google DeepMind. Μέσα στο πρώτο έτος των σπουδών του, μετά από μια σειρά από ακαδημαϊκές αναγνωρίσεις και επιχειρηματικές επιτυχίες, ξεκίνησε ως ερευνητής στην Google DeepMind. Σήμερα, οι συνεισφορές του επιστημονικού του έργου περιλαμβάνουν τους κλάδους της επικοινωνίας συστημάτων Τεχνητής Νοημοσύνης, της οπτικοακουστικής αναγνώριση ομιλίας, την μετατροπή κειμένου σε ομιλία, τα μεγάλα γλωσσικά μοντέλα, και την χρήση Τεχνητής Νοημοσύνης για τον πολιτισμό και τη μελέτη κατεστραμμένων αρχαίων Ελληνικών κειμένων.